Informasjon til fjørfeprodusenter om prosjekt for

Karakterisering av vaskevann fra fjørfeanlegg med hensyn på næringsstoffinnhold

**Bakgrunn og formål**

NIBIO og Fylkesmannen i Rogaland har i 2019 gjennomført et prosjekt om utvask av fjørfehus der det ble undersøkt hvordan utvask av fjørfehus foregår og hvordan vaskevannet håndteres, og gjort en foreløpig vurdering av vaskevannets skadepotensiale. Det ble imidlertid ikke utført analyser av selve vaskevannet, og det foreligger ellers lite informasjon om hva vaskevannet faktisk inneholder.

Formålet med det nåværende prosjektet er å framskaffe data for innhold av næringsstoffer (nitrogen, fosfor og organisk stoff) i vaskevann fra fjørfehus. Prosjektet er finansiert av Fylkesmannen i Rogaland og Rogaland Fylkeskommune.

**Gjennomføring**

Prøvetaking i prosjektet pågår fra oktober 2020 til og med juni 2021. Planen er å ta ut prøver av vaskevann fra et utvalg (10-20) av besetninger i Rogaland. Besetningene skal representere de ulike produksjonene (slaktekylling, egg og evt. livdyr). Prøvetakingen gjennomføres av NIBIO Særheim over tidsrommet for vasking med uttak av om lag tre vannprøver fra hver vask. For slaktekylling ønsker NIBIO å ta prøver av tre vaskinger i løpet av prosjektperioden.

**Samarbeid**

Prosjektet gjennomføres i samarbeid med Rogaland fjørfelag, Nortura og Den Stolte Hane. Det vil bli avholdt et dialogmøte med organisasjonene høsten 2021 om foreløpige resultater og vurderinger.

**Deltakelse av produsenter**

Hvis du velger å delta innebærer det at:

* NIBIO må ha informasjon om tidspunkt for vasking.
* NIBIO setter opp en automatisk prøvetaker (Iscoprøvetaker) mens vaskingen pågår og har daglig oppfølging av prøvetakeren.
* Vannforbruk per dag under vasking vurderes enten på grunnlag av vannmåler eller ved direkte målinger under vasking.
* NIBIO trenger opplysninger om produksjonen (antall dyr, gulvareal m.m.).
* NIBIO trenger opplysninger om den aktuelle prosedyre for rengjøring og vask.

Resultater fra de enkelte produsenter blir anonymisert og det vil ikke være mulig å identifisere enkeltprodusenter i publikasjoner fra prosjektet.

Kontaktpersoner: Tor Gudmestad, Nærbø, tlf. 920 59 038

Marianne Bechmann, NIBIO, tlf. 412 196 06